Sanzaar beëindig bespiegeling oor Super-formaatSanzaar het ʼn einde aan die weke lange bespiegeling oor die Superrugby-reeks se formaat vir aanstaande jaar gemaak. Luidens ʼn verklaring wat in Sydney uitgereik is, sal slegs 15 spanne in 2018 aan die reeks deelneem. Suid-Afrika sal twee en Australië een span inboet. Die Nieu-Seelandse afdeling sal uit vyf plaaslike spanne bestaan; die Suid-Afrikaanse afdeling uit vier SA spanne en die Jaguars (Argentinië); en die Australiese afdeling uit vier Aussiespanne en die Sunwolves van Japan. Daar sal 120 wedstryde gespeel word (15 minder as vanjaar), en elk van die spanne sal agt wedstryde in sy afdeling speel – vier tuis en vier weg. Elkeen sal ook agt oorkruiswedstryde teen vier van die vyf spanne in elk van die ander afdelings speel – eweneens vier tuis en vier weg. Dit kom daarop neer dat elke span teen 12 van die ander 14 spanne sal speel, 85% van die teenstanders teenoor vanjaar se 70%. Die kwarteindstryd sal deur die drie afdelingswenners en die volgende vyf geskoei op ligapunte, ongeag die afdeling waarin hulle speel, uitgespook word. Die afdelingswenners en die vierde beste geplaaste span sal kwarteindstryde tuis speel.